壽安撫伯父
作者：樓鑰
朝代：宋

paragraphs: 東樓德澤流無窮，我公挺生慶所鍾。
瓊枝玉樹瑩精彩，迥然不墮風塵中。
少年慷慨吐虹氣，文詞元不減儕輩。
胸中妙藴經綸才，剸劇裁繁特餘事。
曾從蓮幕試牛刀，舉城但識劉功曹。
瀾翻薦口動天聽，一語便逾華衮褒。
上方欲革嶺南弊，柬才果得吳刺史。
不妨一勺飲貪泉，清德泠泠今可紀。
憑軾雍容安七閩，列郡合詞稱得人。
從茲十載秉麾節，坐令萬里回陽春。
洞庭風月瀟湘雨，君王無復憂南顧。
抗章乞得半生閑，遥指家山賦歸去。
廟堂未肯閑宏材，大開東閤需公來。
朝隨召節赴天闕，夜馳使馹歸長淮。
廣陵卧治要汲直，金節熒煌照熊軾。
底用腰纏十萬錢，且看身享二千石。
忽思鱸膾寒菰羹，拂衣欲遂鄉關情。
視去西陽如脫屣，意色蕭然同鬭生。
畫船重泛西湖上，水光山色都無恙。
主人管領東風回，故園桃李倍清爽。
六鼇背負三山歸，輪囷老檜蒼龍姿。
了無塵俗敗人意，棐几長物皆瑰奇。
橫岸綸巾披鶴氅，神情直出羲皇上。
塵事到頭曾不聞，卧聽歌臺傳煖響。
百花堂前手自栽，興來一盃復一盃。
人生亦欲自適爾，富貴於我何爲哉。
中春况屬懸弧旦，史君亭榭風光煖。
東君預借一分春，不許芳菲作春殿。
綺羅香深初肆筵，弟兄酬酢盃相傳。
此時更復惜一醉，君從何處拚垂蓮。
五侯貴盛德未美，簪纓不滿高陽里。
何如清白傳家風，奕世青氈盡朱紫。
燕居今喜相比鄰，其如四海須陶鈞。
羽書鼎來在朝夕，何數羔鴈徒成羣。
芙蓉城中有仙宅，十洲三島環其側。
此中樂不減商山，功成歸作茹芝客。